রক্তদান করতে করতে নামটাই এখন বদলে গিয়েছে জনার্দনবাবুর। ‘ব্লাড ডোনার’ হিসেবে সবাই তাঁকে চেনেন ডোনাদা বলে। ডোনার থেকে ডোনা।
রক্ত দিতে তিনি এদিক ওদিক ছুটে বেড়ান। কোনও পুরস্কার বা রেকর্ড তৈরির জন্য নয়, রক্তের অভাবে যেন কোনও মানুষ মারা না যান, এটাই জীবনের ব্রত।  
বর্ধমানের কালনার তেহট্ট গ্রামের বাসিন্দা জনার্দন ঘোষ। বয়স ৬২ বছর। এখনও পর্যন্ত তিনি রক্তদান করেছেন ১৪৪ বার।
রক্তের অভাবে তাঁর মা মারা গিয়েছিলেন। তখন তাঁর বয়স মাত্র ১৭ বছর। তখনই প্রতিজ্ঞা করেছিলেন, কোনও মানুষকে রক্তের অভাবে মারা যেতে দেবেন না। শুরু হয় রক্তদান। ‘বি পজিটিভ’ গ্রুপের এই রক্তদাতা বাংলার সমস্ত জেলায় রক্ত দিয়েছেন। বাকি শুধু কোচবিহার জেলা।
শুধু রক্তদানই নয়, বিভিন্ন এলাকায় ঘুরে ঘুরে সাধারণ মানুষকে রক্তদানে তিনি উৎসাহিত করেন। বিভিন্ন গ্রুপের রক্তের ছেলে নিয়ে ২০০ জনের একটি রক্তদাতা দল তৈরি করেছেন। চিকিৎসা বিজ্ঞানের নিয়মে রক্ত ঠিকঠাক থাকলে ৯০ দিন বাদে রক্তদান করা যায়। সেই হিসেবটা বজায় রেখেই রক্ত দিয়ে চলেছেন তেহট্টের ডোনাদা।
দেখুন ভিডিও—